दिव्यांग विवाह सम्मेलन 7 को, मुख्यमंत्री भी आएंगे
पहला निमंत्रण बाबा महाकाल को दिया
कान्हा वाटिका में 7 मार्च को होने वाले विवाह आयोजन की व्यवस्थाओं का जायजा शनिवार को विधायक डॉ. मोहन यादव व कलेक्टर भोंडवे ने लिया। उन्होंने विवाह आयोजन की पहली पत्रिका महाकालेश्वर मंदिर में चढ़ाकर बाबा महाकाल को निमंत्रण दिया। मंगलनाथ में भी बाबा मंगलनाथ को भी दिव्यांग विवाह का निमंत्रण दिया।
उज्जैन | मुख्यमंत्री कन्या विवाह एवं निकाह योजना व नि:शक्तजन विवाह प्रोत्साहन योजना अन्तर्गत संभाग स्तरीय दिव्यांगों का सामूहिक विवाह सम्मेलन का 7 मार्च को होगा। आयोजन के मुख्य अतिथि मुख्यमंत्री शिवराजसिंह चौहान होंगे। अध्यक्षता केंद्रीय सामाजिक न्याय एवं अधिकारिता मंत्री थावरचंद गेहलोत करेंगे।
कलेक्टर संकेत भोंडवे ने बताया दिव्यांग विवाह सम्मेलन में 104 जोड़ों का सामूहिक विवाह होगा। विवाह कार्यक्रम में 6 मार्च को कान्हा वाटिका में संगीत, मेंहदी, माहुर एवं हल्दी का कार्यक्रम दोपहर 3 बजे से होगा। 7 मार्च को स्टेनफोर्ड स्कूल परिसर में सुबह 10 बजे बरात आगमन व 11 बजे पाणिग्रहण संस्कार होगा। दोपहर 12 बजे मुख्य अतिथि वर-वधू को आशीर्वाद देंगे। दिव्यांग जोड़ों के लिए कई व्यक्ति गार्जियन की भूमिका भी निभाएंगे। 104 दिव्यांग जोड़ों का विवाह सम्मेलन एक विश्व रिकॉर्ड होगा। कलेक्टर ने सुव्यवस्थित आयोजन के लिए प्रत्येक स्तर पर अधिकारियों को दायित्व सौंपे हैं। दिव्यांगों के विवाह आयोजन में मदद करने वाले अशासकीय व्यक्तियों को आनंदक नाम दिया गया है। इनका शासन की आनंदक बेवसाइट पर पंजीयन भी किया गया है। इस विवाह आयोजन में दिव्यांग जोड़ों को लाखों रुपये की सामग्री एवं नगद रुप में मदद की जा रही है।
hin_Deva hin_Deva hin_Deva hin_Deva hin_Deva